(2)

L-Artikoli 182 sa 186 huma sostitwiti b’dan li ġej: “Artikolu 182 Sistema elettronika relatata mad-dikjarazzjonijiet sommarji tad-dħul (l-Artikolu 16 tal-Kodiċi) 1. Sistema elettronika stabbilita skont l-Artikolu 16(1) tal-Kodiċi għandha tintuża għal: (a) is-sottomissjoni, l-ipproċessar u l-ħżin tad-dettalji tad-dikjarazzjonijiet fil-qosor tad-dħul u informazzjoni oħra relatata ma’ dawk id-dikjarazzjonijiet, b’rabta mal-analiżi tar-riskju doganali għall-finijiet ta’ sigurtà u sikurezza, inkluż l-appoġġ għas-sigurtà tal-avjazzjoni, u b’rabta mal-miżuri li għandhom jittieħdu abbażi tar-riżultati ta’ dik l-analiżi; (b) l-iskambju ta’ informazzjoni dwar id-dettalji tad-dikjarazzjoni fil-qosor tad-dħul u r-riżultati tal-analiżi tar-riskju tad-dikjarazzjonijiet fil-qosor tad-dħul, dwar informazzjoni oħra meħtieġa biex issir dik l-analiżi tar-riskju, u dwar miżuri meħuda abbażi tal-analiżi tar-riskju, inklużi rakkomandazzjonijiet dwar il-postijiet ta’ kontroll u r-riżultati ta’ dawk il-kontrolli; (c) l-iskambju ta’ informazzjoni għall-monitoraġġ u l-evalwazzjoni tal-implimentazzjoni tal-kriterji u l-istandards komuni tar-riskju għas-sikurezza u s-sigurtà u tal-miżuri ta’ kontroll u l-oqsma prijoritarji ta’ kontroll imsemmija fl-Artikolu 46(3) tal-Kodiċi. Id-dati tal-iżvilupp u tal-ħruġ tat-tnedija sekwenzjali tas-sistema huma stabbiliti fil-proġett tas-Sistema ta’ Kontroll tal-Importazzjoni 2 (ICS2) tal-KDU fl-Anness tad-Deċiżjoni ta’ Implimentazzjoni tal-Kummissjoni (UE) 2019/2151 (*1). 1a. L-operaturi ekonomiċi għandhom jużaw interfaċċa armonizzata tan-negozjanti tal-UE, imfassla mill-Kummissjoni u l-Istati Membri bi qbil ma’ xulxin, għas-sottomissjonijiet, it-talbiet għal emendar, it-talbiet għal invalidazzjoni, l-ipproċessar u l-ħżin tad-dettalji tad-dikjarazzjonijiet fil-qosor tad-dħul u għall-iskambju ta’ informazzjoni relatata mal-awtoritajiet doganali. 2. B’deroga mill-paragrafu 1 ta’ dan l-Artikolu, sad-dati tat-tnedija tas-sistema elettronika msemmija hemmhekk f’konformità mal-Anness tad-Deċiżjoni ta’ Implimentazzjoni (UE) 2019/2151, is-sistema elettronika għall-preżentazzjoni u l-iskambju ta’ informazzjoni relatata mad-dikjarazzjonijiet fil-qosor tad-dħul stabbilita fir-Regolament (KEE) Nru 2454/93 għandha tintuża f’konformità mal-Artikoli 185(1), 187 u 188(3) ta’ dan ir-Regolament. Artikolu 183 Preżentazzjoni ta’ dikjarazzjoni fil-qosor tad-dħul (l-Artikoli 127(4), (5) u (6) tal-Kodiċi) 1. Meta ma tapplika l-ebda waħda mill-eżenzjonijiet mill-obbligu li tiġi ppreżentata dikjarazzjoni fil-qosor tad-dħul fl-Artikolu 104 tar-Regolament Delegat (UE) 2015/2446, id-dettalji tad-dikjarazzjoni fil-qosor tad-dħul għandhom jingħataw kif ġej għall-merkanzija ttrasportata bl-ajru: (a) it-trasportaturi tal-ajru għandhom jippreżentaw dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2) sad-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 2 tas-sistema elettronika msemmija fl-Artikolu 182(1) ta’ dan ir-Regolament; (b) it-trasportaturi express għandhom jippreżentaw dan li ġej: — meta l-valur intrinsiku tal-kunsinni jkun jaqbeż it-EUR 22, dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2) sad-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament; — għall-kunsinni kollha, is-sett minimu ta’ data msemmi fl-Artikolu 106(2) tar-Regolament Delegat (UE) 2015/2446 permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 1 ta’ dik is-sistema; (c) l-operaturi postali għandhom jippreżentaw is-sett minimu ta’ data msemmi fl-Artikolu 106(2) tar-Regolament Delegat (UE) 2015/2446 għall-kunsinni li jkollhom Stat Membru bħala destinazzjoni finali, permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għall-ħarġa 1 ta’ dik is-sistema; (d) bil-preżentazzjoni ta’ sett ta’ data wieħed jew aktar permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 ta’ dik is-sistema; 1a. Meta ma tkun tapplika l-ebda eżenzjoni mill-obbligu li tiġi ppreżentata dikjarazzjoni fil-qosor tad-dħul fl-Artikolu 104 tar-Regolament Delegat (UE) 2015/2446, għall-merkanzija ttrasportata bil-baħar, fuq passaġġi tal-ilma interni, bit-triq jew bil-ferrovija, id-dettalji tad-dikjarazzjoni fil-qosor tad-dħul għandhom jiġu pprovduti kif ġej: (a) bil-preżentazzjoni tad-dikjarazzjoni fil-qosor tad-dħul sħiħa permezz tas-sistema elettronika msemmija fl-Artikolu 182(2), sad-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament; (b) bil-preżentazzjoni ta’ sett ta’ data wieħed jew aktar permezz tas-sistema elettronika msemmija fl-Artikolu 182(1) ta’ dan ir-Regolament, mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 ta’ dik is-sistema. 2. Meta d-dikjarazzjoni fil-qosor tad-dħul tiġi ppreżentata bis-sottomissjoni ta’ aktar minn sett wieħed ta’ data, jew bis-sottomissjoni tas-sett minimu ta’ data msemmi fl-Artikolu 106(2) u (2a) tar-Regolament Delegat (UE) 2015/2446, il-persuna li tissottometti s-sett parzjali jew minimu ta’ data għandha tagħmel dan lill-uffiċċju doganali li, skont l-għarfien tagħha, jenħtieġ li jkun l-uffiċċju doganali tal-ewwel dħul. Jekk dik il-persuna ma tkunx taf il-post fit-territorju doganali tal-Unjoni li fih il-mezz tat-trasport li jkun qed iġorr il-merkanzija huwa mistenni li jasal l-ewwel, l-uffiċċju doganali tal-ewwel dħul jista’ jiġi determinat abbażi tal-post li fih il-merkanzija tiġi kkonsenjata. Artikolu 184 Obbligi biex tingħata informazzjoni relatata mal-għoti ta’ dettalji tad-dikjarazzjoni fil-qosor tad-dħul minn persuni li mhumiex it-trasportatur (l-Artikolu 127(6) tal-Kodiċi) 1. Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 112(1) tar-Regolament Delegat (UE) 2015/2446, it-trasportatur u kwalunkwe persuna li toħroġ polza ta’ kargu għandhom jipprovdu, fid-dettalji tad-dikjarazzjoni fil-qosor tad-dħul, l-identità ta’ kwalunkwe persuna li tkun ikkonkludiet kuntratt ta’ trasport magħhom u li ma tkunx tathom id-dettalji meħtieġa għad-dikjarazzjoni fil-qosor tad-dħul. Meta l-konsenjatarju fil-polza ta’ kargu indikat bħala li ma għandu l-ebda poloz ta’ kargu sottostanti ma jagħmilx id-dettalji meħtieġa disponibbli għall-persuna li toħroġ il-polza ta’ kargu, dik il-persuna għandha tipprovdi l-identità tal-konsenjatarju fid-dettalji tad-dikjarazzjoni fil-qosor tad-dħul. 2. Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 3 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 112(1) tar-Regolament Delegat (UE) 2015/2446, il-persuna li toħroġ il-polza ta’ kargu għandha tinforma lill-persuna li tkun ikkonkludiet kuntratt ta’ trasport magħha dwar il-ħruġ ta’ dik il-polza ta’ kargu. Fil-każ ta’ arranġament ta’ kotagħbija ta’ merkanzija, il-persuna li toħroġ il-polza ta’ kargu għandha tinforma lill-persuna li magħha tkun ikkonkludiet dak l-arranġament dwar il-ħruġ ta’ dik il-polza ta’ kargu. 3. Mis-sett ta’ data stipulat f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113(1) tar-Regolament Delegat (UE) 2015/2446, it-trasportatur u kwalunkwe waħda mill-persuni li joħorġu polza tal-vjeġġ bl-ajru għandhom jipprovdu, fid-dettalji tad-dikjarazzjoni fil-qosor tad-dħul, l-identità ta’ kwalunkwe persuna li tkun ikkonkludiet kuntratt tat-trasport magħhom, jew li tkun ħarġet polza tal-vjeġġ bl-ajru fir-rigward tal-istess merkanzija u li ma tkunx għamlet id-dettalji meħtieġa għad-dikjarazzjoni fil-qosor tad-dħul disponibbli għalihom. 4. Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113(1) tar-Regolament Delegat (UE) 2015/2446, il-persuna li toħroġ polza tal-vjeġġ bl-ajru għandha tinforma lill-persuna li tkun ikkonkludiet kuntratt ta’ trasport magħha dwar il-ħruġ ta’ dik il-polza tal-vjeġġ bl-ajru. Fil-każ ta’ arranġament ta’ kotagħbija ta’ merkanzija, il-persuna li toħroġ il-polza tal-vjeġġ bl-ajru għandha tinforma lill-persuna li magħha tkun daħlet f’dak l-arranġament dwar il-ħruġ ta’ dik il-polza tal-vjeġġ bl-ajru. 5. Mid-data stipulata f’konformità mal-Anness tad-Deċiżjoni ta’ Implimentazzjoni (UE) 2019/2151 għat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, fil-każijiet imsemmija fl-Artikolu 113a(2) u (3) tar-Regolament Delegat (UE) 2015/2446, it-trasportatur għandu jipprovdi, fid-dettalji tad-dikjarazzjoni fil-qosor tad-dħul, l-identità tal-operatur postali jew tat-trasportatur express li ma jagħmilx disponibbli għalih id-dettalji meħtieġa għad-dikjarazzjoni fil-qosor tad-dħul. Artikolu 185 Reġistrazzjoni tad-dikjarazzjoni fil-qosor tad-dħul (l-Artikolu 127(1) tal-Kodiċi) 1. L-awtoritajiet doganali għandhom jirreġistraw id-dikjarazzjoni fil-qosor tad-dħul mal-wasla tagħha u għandhom jinnotifikaw immedjatament lid-dikjarant jew lir-rappreżentant tiegħu/tagħha dwar ir-reġistrazzjoni tagħha u għandhom jikkomunikaw MRN tad-dikjarazzjoni fil-qosor tad-dħul u d-data tar-reġistrazzjoni lil dik il-persuna. 2. Mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 1 tas-sistema elettronika msemmija fl-Artikolu 182(1) ta’ dan ir-Regolament, meta d-dettalji tad-dikjarazzjoni fil-qosor tad-dħul jingħataw mis-sottomissjoni ta’ mill-inqas is-sett minimu ta’ data msemmi fl-Artikolu 106(2) u (2a) tar-Regolament Delegat (UE) 2015/2446 jew mis-sottomissjoni ta’ aktar minn sett wieħed ta’ data, l-awtoritajiet doganali għandhom: (a) jirreġistraw kull waħda minn dawk is-sottomissjonijiet ta’ dettalji tad-dikjarazzjoni fil-qosor tad-dħul malli tasal; (b) jinnotifikaw immedjatament lill-persuna li tkun issottomettiet is-sett ta’ data dwar ir-reġistrazzjoni; (c) jikkomunikaw l-MRN ta’ kull sottomissjoni u d-data tar-reġistrazzjoni ta’ kull sottomissjoni lil dik il-persuna. 3. L-awtoritajiet doganali għandhom jinnotifikaw immedjatament lit-trasportatur dwar ir-reġistrazzjoni, sakemm it-trasportatur ikun talab li jiġi nnotifikat u jkollu aċċess għas-sistema elettronika msemmija fl-Artikolu 182 ta’ dan ir-Regolament fi kwalunkwe wieħed mill-każijiet li ġejjin: (a) meta d-dikjarazzjoni fil-qosor tad-dħul tiġi ppreżentata minn persuna msemmija fit-tieni subparagrafu tal-Artikolu 127(4) tal-Kodiċi; (b) meta d-dettalji tad-dikjarazzjoni fil-qosor tad-dħul jiġu pprovduti f’konformità mal-Artikolu 127(6) tal-Kodiċi. 4. L-obbligu li t-trasportatur jiġi infurmat fil-każijiet imsemmija fil-paragrafu 3(b) għandu japplika mid-data stipulata fl-Anness tad-Deċiżjoni ta’ Implimentazzjoni (UE) 2019/2151 bħala d-data tal-bidu tal-perjodu tat-tnedija tal-ħarġa 2 tas-sistema elettronika msemmija fl-Artikolu 182(1) ta’ dan ir-Regolament, sakemm it-trasportatur ikollu aċċess għal dik is-sistema. Artikolu 186 L-analiżi tar-riskju u l-kontrolli relatati mad-dikjarazzjonijiet fil-qosor tad-dħul (l-Artikoli 46(3) u (5), 47(2) u 128 tal-Kodiċi) 1. Qabel il-wasla tal-merkanzija fl-uffiċċju doganali tal-ewwel dħul għandha titlesta analiżi tar-riskju, dment li d-dikjarazzjoni fil-qosor tad-dħul tkun ġiet ippreżentata fil-limiti ta’ żmien stipulati fl-Artikoli 105 sa 109 tar-Regolament Delegat (UE) 2015/2446, sakemm ma jiġix identifikat riskju jew ma jkunx hemm bżonn li ssir analiżi addizzjonali tar-riskju. Mingħajr preġudizzju għall-ewwel subparagrafu, l-ewwel analiżi tar-riskju dwar il-merkanzija li għandha tiddaħħal fit-territorju doganali tal-Unjoni bl-ajru għandha ssir malajr kemm jista’ jkun malli jasal is-sett minimu ta’ data tad-dikjarazzjoni fil-qosor tad-dħul imsemmija fl-Artikolu 106(2) u (2a) tar-Regolament Delegat (UE) 2015/2446. 2. L-uffiċċju doganali tal-ewwel dħul għandu jlesti l-analiżi tar-riskju primarjament għall-finijiet ta’ sigurtà u sikurezza wara l-iskambju ta’ informazzjoni li ġej permezz tas-sistema msemmija fl-Artikolu 182(1): (a) Immedjatament wara r-reġistrazzjoni, l-uffiċċju doganali tal-ewwel dħul għandu jagħmel id-dettalji tad-dikjarazzjoni fil-qosor tad-dħul disponibbli għall-awtoritajiet doganali tal-Istati Membri indikati f’dawk id-dettalji u għall-awtoritajiet doganali tal-Istati Membri l-oħra li jkunu rreġistraw fis-sistema ta’ informazzjoni relatata mar-riskji għas-sigurtà u s-sikurezza li tkun taqbel mad-dettalji ta’ dik id-dikjarazzjoni fil-qosor tad-dħul. (b) Fil-limiti ta’ żmien stipulati fl-Artikoli 105 sa 109 tar-Regolament Delegat (UE) 2015/2446, l-awtoritajiet doganali tal-Istati Membri msemmija fil-punt (a) ta’ dan il-paragrafu għandhom iwettqu analiżi tar-riskju primarjament għall-finijiet ta’ sigurtà u sikurezza u, jekk jidentifikaw riskju, għandhom jagħmlu r-riżultati disponibbli għall-uffiċċju doganali tal-ewwel dħul. (c) L-uffiċċju doganali tal-ewwel dħul għandu jqis l-informazzjoni dwar ir-riżultati tal-analiżi tar-riskju pprovduti mill-awtoritajiet doganali tal-Istati Membri msemmija fil-punt (a) biex ilesti l-analiżi tar-riskju. (d) L-uffiċċju doganali tal-ewwel dħul għandu jagħmel ir-riżultati tal-analiżi tar-riskju kompluta disponibbli għall-awtoritajiet doganali tal-Istati Membri li jkunu kkontribwew għall-analiżi tar-riskju u għal dawk li huma potenzjalment ikkonċernati mill-moviment tal-merkanzija. (e) L-uffiċċju doganali tal-ewwel dħul għandu jinnotifika t-tlestija tal-analiżi tar-riskju lill-persuni li ġejjin, sakemm dawn ikunu talbu li jiġu nnotifikati u jkollhom aċċess għas-sistema elettronika msemmija fl-Artikolu 182(1): (i) id-dikjarant jew ir-rappreżentant tiegħu/tagħha; (ii) it-trasportatur, jekk ikun differenti mid-dikjarant u r-rappreżentant tiegħu/tagħha. 3. Meta l-uffiċċju doganali tal-ewwel dħul ikun jirrikjedi aktar informazzjoni dwar id-dettalji tad-dikjarazzjoni fil-qosor tad-dħul għat-tlestija tal-analiżi tar-riskju, dik l-analiżi għandha titlesta wara li tkun ingħatat dik l-informazzjoni. Għal dawk il-finijiet, l-uffiċċju doganali tal-ewwel dħul għandu jitlob dik l-informazzjoni mill-persuna li tkun ippreżentat id-dikjarazzjoni fil-qosor tad-dħul jew, fejn ikun applikabbli, il-persuna li tkun issottomettiet id-dettalji tad-dikjarazzjoni fil-qosor tad-dħul. Meta dik il-persuna tkun differenti mit-trasportatur, l-uffiċċju doganali tal-ewwel dħul għandu jinforma lit-trasportatur, sakemm it-trasportatur ikun talab li jiġi nnotifikat u jkollu aċċess għas-sistema elettronika msemmija fl-Artikolu 182(1). 4. Meta l-uffiċċju doganali tal-ewwel dħul ikollu raġunijiet raġonevoli biex jissuspetta li l-merkanzija li tinġarr bl-ajru tista’ tkun ta’ theddida serja għas-sigurtà tal-avjazzjoni, dan għandu jirrikjedi li l-kunsinna, qabel ma titgħabba fuq inġenju tal-ajru li jkun sejjer lejn it-territorju doganali tal-Unjoni, tiġi skrinjata bħala Merkanzija u Posta b’Riskju Għoli f’konformità mal-punt 6.7 tal-Anness tar-Regolament ta’ Implimentazzjoni tal-Kummissjoni (UE) 2015/1998 (*2) u l-punt 6.7.3 tal-Anness tad-Deċiżjoni ta’ Implimentazzjoni tal-Kummissjoni C(2015)8005 final tas-16 ta’ Novembru 2015 li tistipula miżuri ddettaljati għall-implimentazzjoni tal-istandards bażiċi komuni dwar is-sigurtà tal-avjazzjoni li jkun fihom informazzjoni, kif imsemmi fil-punt (a) tal-Artikolu 18 tar-Regolament (KE) Nru 300/2008. L-uffiċċju doganali tal-ewwel dħul għandu jinnotifika lill-persuni li ġejjin, sakemm ikollhom aċċess għas-sistema elettronika msemmija fl-Artikolu 182(1) ta’ dan ir-Regolament: (a) id-dikjarant jew ir-rappreżentant tiegħu/tagħha; (b) it-trasportatur, jekk ikun differenti mid-dikjarant u r-rappreżentant tiegħu/tagħha. Wara dik in-notifika, il-persuna li tkun ippreżentat id-dikjarazzjoni fil-qosor tad-dħul, jew fejn ikun applikabbli, il-persuna li tkun issottomettiet id-dettalji tad-dikjarazzjoni fil-qosor tad-dħul għandha tipprovdi lill-uffiċċju doganali tal-ewwel dħul ir-riżultati ta’ dak l-iskrinjar u l-informazzjoni l-oħra kollha rilevanti relatata. L-analiżi tar-riskju għandha titlesta biss wara li tingħata dik l-informazzjoni. 5. Meta l-uffiċċju doganali tal-ewwel dħul ikollu raġunijiet raġonevoli biex iqis li l-merkanzija li tinġarr bl-ajru jew merkanzija f’kontejners li tinġarr bil-baħar, kif imsemmi fl-Artikolu 105(a) tar-Regolament Delegat (UE) 2015/2446, tkun ta’ theddida tant serja għas-sigurtà u s-sikurezza li tkun meħtieġa azzjoni immedjata, dan għandu jagħti struzzjonijiet biex il-merkanzija ma titgħabbiex fuq il-mezz ta’ trasport rilevanti. L-uffiċċju doganali tal-ewwel dħul għandu jinnotifika lill-persuni li ġejjin, sakemm ikollhom aċċess għas-sistema elettronika msemmija fl-Artikolu 182(1) ta’ dan ir-Regolament: (a) id-dikjarant jew ir-rappreżentant tiegħu/tagħha; (b) it-trasportatur, jekk ikun differenti mid-dikjarant u r-rappreżentant tiegħu/tagħha. Dik in-notifika għandha ssir immedjatament wara l-identifikazzjoni tar-riskju rilevanti u, fil-każ ta’ merkanzija f’kontejners li tinġarr bil-baħar kif imsemmi fl-Artikolu 105(a) tar-Regolament Delegat (UE) 2015/2446, mhux aktar tard minn 24 siegħa mill-wasla tad-dikjarazzjoni fil-qosor tad-dħul jew, fejn applikabbli, tad-dettalji tad-dikjarazzjoni fil-qosor tad-dħul mit-trasportatur. L-uffiċċju doganali tal-ewwel dħul għandu jinforma wkoll immedjatament lill-awtoritajiet doganali tal-Istati Membri kollha dwar dik in-notifika u jagħmel disponibbli għalihom id-dettalji rilevanti tad-dikjarazzjoni fil-qosor tad-dħul. 6. Meta kunsinna tkun ġiet identifikata bħala li toħloq theddida ta’ tali natura li tkun meħtieġa azzjoni immedjata mal-wasla tal-mezz tat-trasport, l-uffiċċju doganali tal-ewwel dħul għandu jieħu dik l-azzjoni mal-wasla tal-merkanzija. 7. Wara li titlesta l-analiżi tar-riskju, l-uffiċċju doganali tal-ewwel dħul jista’ jirrakkomanda, permezz tas-sistema elettronika msemmija fl-Artikolu 182(1), l-aktar post u miżuri xierqa biex jitwettaq kontroll. L-uffiċċju doganali kompetenti għall-post li jkun ġie rrakkomandat bħala l-aktar xieraq għall-kontroll għandu jiddeċiedi dwar il-kontroll u għandu jagħmel, permezz tas-sistema elettronika msemmija fl-Artikolu 182(1), ir-riżultati ta’ dik id-deċiżjoni disponibbli għall-uffiċċji doganali kollha potenzjalment ikkonċernati mill-moviment tal-merkanzija, sa mhux aktar tard mill-mument tal-preżentazzjoni tal-merkanzija fl-uffiċċju doganali tal-ewwel dħul. 7a. Fil-każijiet imsemmija fl-Artikolu 46(5) u l-Artikolu 47(2) tal-Kodiċi, l-uffiċċji doganali għandhom jagħmlu r-riżultati tal-kontrolli doganali tagħhom disponibbli għal awtoritajiet doganali oħra tal-Istati Membri permezz tas-sistema elettronika msemmija fl-Artikolu 182(1) ta’ dan ir-Regolament, u għandhom jiskambjaw informazzjoni rilevanti għar-riskju permezz tas-sistema msemmija fl-Artikolu 36 ta’ dan ir-Regolament. 8. Meta l-merkanzija li għaliha l-obbligu li tiġi ppreżentata dikjarazzjoni fil-qosor tad-dħul jiġi rrinunzjat f’konformità mal-Artikolu 104(1)(c) sa (k), (m) u (n) u l-Artikolu 104(2) sa (4) tar-Regolament Delegat (UE) 2015/2446 tiddaħħal fit-territorju doganali tal-Unjoni, l-analiżi tar-riskju għandha ssir mal-preżentazzjoni tal-merkanzija. 9. Merkanzija ppreżentata lid-dwana tista’ tiġi rilaxxata għal proċedura doganali jew tiġi riesportata malli ssir l-analiżi tar-riskju u r-riżultati tal-analiżi tar-riskju u, fejn ikun meħtieġ, il-miżuri meħuda, jippermettu tali rilaxx. 10. Analiżi tar-riskju għandha ssir ukoll jekk id-dettalji tad-dikjarazzjoni fil-qosor tad-dħul jiġu emendati f’konformità mal-Artikolu 129 tal-Kodiċi. F’dak il-każ, mingħajr preġudizzju għal-limitu ta’ żmien stipulat fit-tielet subparagrafu tal-paragrafu 5 ta’ dan l-Artikolu għal merkanzija f’kontejners li tinġarr bil-baħar, l-analiżi tar-riskju għandha titlesta immedjatament malli jaslu d-dettalji sakemm ma jkunx identifikat riskju jew ikun meħtieġ li titwettaq analiżi tar-riskju addizzjonali. (*1) Id-Deċiżjoni ta’ Implimentazzjoni tal-Kummissjoni (UE) 2019/2151 tat-13 ta’ Diċembru 2019 li tistabbilixxi l-programm ta’ ħidma relatat mal-iżvilupp u t-tnedija tas-sistemi elettroniċi previsti fil-Kodiċi Doganali tal-Unjoni (ĠU L 325, 16.12.2019, p. 168)." (*2) Ir-Regolament ta’ Implimentazzjoni tal-Kummissjoni (UE) 2015/1998 tal-5 ta’ Novembru 2015 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni (ĠU L 299, 14.11.2015, p. 1).”"